અમારે ઈંદોર તરફની મીટર ગેજ ગાડીના પ્લેટફોર્મે જવાનું હતું. અમારી મતિ ભ્રષ્ટ થઈ હશે કે શું પણ અમે સામા પગે પેલા પૂર્વજન્મીય બહારવટિયા પાસે પકડાવા જઈ રહ્યા હતા. અમારો ફ્રન્ટિઅર તો બે જ મિનિટના રોકાણ પછી ઊપડી ગયો હતો. હવે અમે તો પ્લેટફોર્મ ઉપર હતા અને એ ખુમારીમાં હતા કે કયા માઈના લાલની તાકાત હતી કે અમને ગેરકાયદેસર હોય તો પણ અમારી વડોદરાથી રતલામ સુધીની ત્રીજા વર્ગમાં ઊભાઊભા કરેલી સફર બદલ રતલામના પ્લેટફોર્મ ઉપર ઊભેલા એવા અમને દંડ ફટકારી શકશે ! અમને રંગે હાથે ઝડપી શકાય તેવો સબળ પુરાવો તો દિલ્હી જવા ક્યારનોય રવાના થઈ ચૂક્યો હતો ! પરંતુ કાચી ઉંમરના અમને એ ભાન રહ્યું ન હતું કે અમારા વિરુદ્ધનો પુરાવો એ અમારી ટિકિટો જ હતો, જે અમારાથી જાણ્યેઅજાણ્યે થઈ ગએલા ગુનાને સાબિત કરતો હતો !